Upravna enota Kranj

E.: ue.kranj@gov.si

Številka: 090-69/2022/2

Datum: 8. 7. 2022

**Zadeva: Izvajanja Zakona o dostopu do informacij javnega značaja – mnenje ministrstva**

Zveza: vaš dopis št. 090-61/2021-6218-3 z dne 24. 6. 2022

Spoštovani,

Informacijski pooblaščenec nam je dne 27. 6. 2022 odstopil v pristojno reševanje vašo prošnjo za mnenje, ali je v postopkih posredovanja informacij javnega značaja pri izvajanju vpogledov v dokumentacijo potrebno pisati zapisnik, v kolikor stranka, ki želi opraviti vpogled v dokumentacijo, ali stranski udeleženec, ki bo navzoč pri vpogledu, to zahtevata.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1) posreduje pravno mnenje.

Iz vašega vprašanja izhaja, da je prosilec na podlagi ZDIJZ zaprosil za vpogled v spis upravne zadeve, katere stranki (po materialnem predpisu) ste na podlagi ZDIJZ priznali status stranskega udeleženca. Ker ZDIJZ ne vsebuje ustreznih določb, je treba pri iskanju odgovora uporabiti določbe Zakona o splošnem upravnem postopku (v nadaljnjem besedilu: ZUP)[[2]](#footnote-2), ki se v takem primeru uporablja subsidiarno.

V postopku z zahtevo za dostop do informacije javnega značaja ali ponovno uporabo, je stranka postopka samo prosilec, če je predmet odločanja dostop do podatkov, za katere je z zakonom določeno, da so javni. Te določbe se ne uporabljajo za postopek z zahtevo za dostop do informacije javnega značaja ali ponovno uporabo, v katerem organ ugotavlja, ali je javni interes glede razkritja močnejši od javnega interesa ali **interesa drugih oseb**, zaradi katerega so zahtevane informacije določene kot izjema od prostega dostopa.[[3]](#footnote-3)

Upravni postopek po ZDIJZ je poseben upravni postopek, ki se ga imajo stranke pravico udeleževati, in za dosego namena, ki ga ima ta postopek, dajati potrebne podatke ter braniti z zakonom zavarovane pravice. Stranki udeleženec ima v tem postopku enake pravice in dolžnosti kot stranka, če zakon ne določa drugače, zato ga lahko vključimo v pojem stranke v širšem pomenu besede. Pravni interes (korist) stranskega udeleženca se lahko pokaže šele potem, ko je že bil uveden postopek.

Uradna oseba, ki vodi postopek, **mora stranki** **(tudi stranskemu udeležencu)** na ustni obravnavi **ali izven ustne obravnave pisno oziroma ustno na zapisnik omogočiti**[[4]](#footnote-4):

* da se izreče o vseh okoliščinah in dejstvih, ki so bila navedena v ugotovitvenem postopku;
* da se izreče o predlogih in ponujenih dokazih;
* **da sodeluje pri izvedbi dokazov**;
* **da postavlja vprašanja drugim strankam**, pričam in izvedencem in
* da se seznani z uspehom dokazovanja ter se o tem izreče.

Torej, če so v postopku udeležene stranke z nasprotujočimi interesi, mora imeti vsaka stranka možnost, da se izjavi o zahtevkih in navedbah stranke z nasprotnim interesom. Če za posamezna dejanja v postopku ni z zakonom določeno, v kakšni obliki se lahko opravijo, jih opravijo stranke izven ustne obravnave pisno ali ustno na zapisnik, na obravnavi pa ustno. **O izvedbi dokaza odloči uradna oseba.**

Po končanem ugotovitvenem postopku organ izda odločbo, s katero odloči o zahtevku prosilca. Organ mora izdati odločbo, če zahtevo zavrne v celoti ali delno (delni dostop) ali ko gre za udeležbo stranskega udeleženca v postopku. **Šele, ko postane odločba izvršljiva, lahko organ omogoči prosilcu dostop do dokumentov oziroma mu omogoči vpogled v njih** (npr. če gre za primer iz drugega odstavka 25. člena ZDIJZ). Dejanski dostop oziroma vpogled se evidentira z uradnim zaznamkom. Stranski udeleženec nima pravno zavarovane pravice biti navzoč pri materialnem dejanju pregledu, saj je svoje pravice predhodno izčrpal v že končanem upravnem postopku.

Posebej opozarjamo, da če se prosilcu omogoči vpogled v zahtevano informacijo v prostorih organa, se mu v primeru delnega dostopa omogoči vpogled v kopije dokumentov, ki jih organ pripravi skladno s prvim odstavkom 19. člena Uredbe o posredovanju in ponovni uporabi informacij javnega značaja (npr. anonimizacija). Za vpogled v tako pripravljene dokumente organ zaračuna materialne stroške, če ti presegajo 20 EUR (z vključenim DDV). Če organ ugotovi, da bodo materialni stroški presegli 80 eurov (z vključenim DDV), lahko od prosilca zahteva vnaprejšnji polog.

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi. Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[5]](#footnote-5)

Lep pozdrav,

Pripravil: Mateja Mahkovec

Ciril Repnik v. d. generalne direktorice

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) – ZIUOPDVE

 in [3/22](http://www.uradni-list.si/1/objava.jsp?sop=2022-01-0014) – ZDeb. [↑](#footnote-ref-2)
3. A26,a člen ZDIJZ (stranska udeležba v postopku) [↑](#footnote-ref-3)
4. Tretji odstavek 146. člena ZUP. [↑](#footnote-ref-4)
5. <https://www.gov.si/teme/informacije-javnega-znacaja/>. [↑](#footnote-ref-5)